b'\n_START_ARTICLE_\nUltralydsscanning\n_START_PARAGRAPH_\nUltralydsscanning (kan ogs\xc3\xa5 staves med med enkelt s, ultralydscanning) anvendes bl.a. til at tage billeder af fostre samt indre organer. En ultralydsscanner fungerer p\xc3\xa5 samme m\xc3\xa5de som et ekkolod, som fiskere anvender til at lokalisere fiskestimer. Ultralyd udsendes i impulser fra en transducer og kastes tilbage mod en m\xc3\xa5ler i apparatet, n\xc3\xa5r de m\xc3\xb8der v\xc3\xa6v. Man kan derved danne sig et billede af eksempelvis et foster eller et indre organ.\n_START_SECTION_\nAnvendelse\n_START_PARAGRAPH_\nUltralydsscanning er en metode der bruges i alle de medicinske sammenh\xc3\xa6nge hvor det er relevant at kunne se et billede af hvad der foreg\xc3\xa5r inde i kroppen, uden f\xc3\xb8rst at sk\xc3\xa6re den op. Ultralydsscanning kan dermed i visse tilf\xc3\xa6lde erstatte r\xc3\xb8ntgenunders\xc3\xb8gelser. Dette er dog kun i forbindelse med billeder af bl\xc3\xb8ddele. Ultralyd kan ikke passere knogler eller luft, og kan derfor ikke erstatte r\xc3\xb8ntgen i forbindelse med knoglebrud eller i forbindelse med lungelidelser._NEWLINE_Ultralydsscanning er tidligere prim\xc3\xa6rt brugt i forbindelse med fosterdiagnostik, men bruges nu til mange forskellige typer unders\xc3\xb8gelser.\n_START_SECTION_\nEkkokardiografi\n_START_PARAGRAPH_\nEkkokardiografi er ultralydsscanning af hjertet. Unders\xc3\xb8gelsen kan vise str\xc3\xb8mmen ind og ud af hjertet, og dermed afsl\xc3\xb8re om hjertet pumper for lidt eller for meget. En ultralydsscanning af hjertet kan ogs\xc3\xa5 give billederne af hjerteklapper og hjertekamre.\n_START_SECTION_\nFosterdiagnostik med ultralydsscanning\n_START_PARAGRAPH_\nGravide kvinder tilbydes forskellige former for fosterdiagnostik, hvor ultralydsscanninger indtager en central plads. Omkring uge 13 i graviditeten tilbydes en nakkefoldsscanning, hvor tykkelsen af fosterets nakkefold m\xc3\xa5les p\xc3\xa5 et ultralydsbillede. Den m\xc3\xa5lte tykkelse bruges i udregningen af risikoen for at fosteret har Downs syndrom. Risikotallet bruges som beslutningsgrundlag for, om der skal foretages en invasiv unders\xc3\xb8gelse i form af en fostervandspr\xc3\xb8ve eller en moderkagepr\xc3\xb8ve. De invasive unders\xc3\xb8gelser giver sikkert svar p\xc3\xa5, om der er kromosomfejl hos fosteret, men de indeb\xc3\xa6rer en risiko for at fremprovokere en abort._NEWLINE_Ca. halvvejs i graviditeten (omkring uge 20) tilbydes en s\xc3\xa5kaldt misdannelsescanning. P\xc3\xa5 dette tidspunkt er alle fosterets organer dannet, og dermed kan ultralydsbillederne afsl\xc3\xb8re, om der er misdannelser i lemmer eller organer. Dette giver mulighed for at foretage en abort, hvis fosteret er misdannet p\xc3\xa5 en m\xc3\xa5de, s\xc3\xa5 det ikke kan overleve uden for livmoderen, eller at tage passende forholdsregler hvis barnet har misdannelser, f.eks. hjertefejl, der kr\xc3\xa6ver behandling umiddelbart efter f\xc3\xb8dslen. Ved misdannelsesscanningen er det ogs\xc3\xa5 muligt med en vis sikkerhed at bestemme barnets k\xc3\xb8n. Det er ikke en del af tilbuddet p\xc3\xa5 de offentlige sygehuse, men som regel g\xc3\xb8r scanningspersonalet det gerne alligevel.\n_START_SECTION_\nBegrundelser for ultralydsscanning\n_START_PARAGRAPH_\nBrugen af ultralydsscanning er udbredt som forunders\xc3\xb8gelse, da proceduren normalt anses for at v\xc3\xa6re ufarlig. Man kan derved slippe for at foretage invasive procedurer, hvor der ofte er en langt st\xc3\xb8rre risiko involveret. Dette sker ofte p\xc3\xa5 bekostning af pr\xc3\xa6cision. De resultater man opn\xc3\xa5r med ultralydsscanning har ofte en langt mindre sikkerhed end resultater opn\xc3\xa5et ved andre procedurer. Derfor vil man ofte efterf\xc3\xb8lge en ultralydsscanning med en bedre unders\xc3\xb8gelse ifald ultralydsunders\xc3\xb8gelsen afsl\xc3\xb8rer mulige problemer.\n_START_SECTION_\nDoppler-ultralydsscanning\n_START_PARAGRAPH_\nDoppler-ultralydsscanning anvender reflekterede lydb\xc3\xb8lger til at evaluere blodgennemstr\xc3\xb8mningen og opdage passager med lav gennemstr\xc3\xb8mning. Derved kan man opdage potentielle blodpropper._NEWLINE_Anvendelsen udnytter de gennemstr\xc3\xb8mmende blodlegemers afb\xc3\xb8jninger af lydfrekvensen vha. den s\xc3\xa5kaldte Dopplereffekt. N\xc3\xa5r lydb\xc3\xb8lgerne rammer blodlegemerne, vil den hastighed hvormed lyden kastes tilbage afh\xc3\xa6nge af blodlegemets hastighed. Dermed kan man lave en indirekte m\xc3\xa5ling af blodlegemernes hastighed og dermed sammenligne gennemstr\xc3\xb8mningen forskellige steder i kroppen.'